Kommissionens forordning (EF) nr. 381/2002

af 28. februar 2002

om fravigelse af forordning (EF) nr. 2535/2001 for så vidt angår importlicensansøgninger for ost fra Sydafrika

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1255/1999 af 17. maj 1999 om den fælles markedsordning for mælk og mejeriprodukter(1), senest ændret ved forordning (EF) nr. 1670/2000(2), særlig artikel 26, stk. 3, og artikel 29, stk. 1, og

ud fra følgende betragtninger:

(1) Kommissionens forordning (EF) nr. 2535/2001 af 14. december 2001 om gennemførelsesbestemmelser til Rådets forordning (EF) nr. 1255/1999 for så vidt angår importordningen for mælk og mejeriprodukter og åbning af toldkontingenter(3) indeholder regler om opdeling af de mængder, der kan importeres, på halvårsperioder, periode for indgivelse af importlicensansøgninger og overførsel af de resterende mængder til den efterfølgende importperiode.

(2) Antallet af ansøgninger om importlicens for ost med oprindelse i Sydafrika for perioden 1. januar til 30. juni 2002 har været ubetydeligt på grund af usikkerheden med hensyn til muligheden for overhovedet at kunne importere ost med oprindelse i det land. Tredjelandsvirksomheder, der fremstiller fødevarer til konsum, skal være godkendt i henhold til Rådets direktiv 92/46/EØF af 16. juni 1992 om sundhedsbestemmelser for produktion og afsætning af rå mælk, varmebehandlet mælk og mælkebaserede produkter(4), senest ændret ved direktiv 94/71/EF(5), for at sikre, at sundhedsbestemmelserne overholdes, men i licensansøgningsperioden 1. til 10. januar 2002 havde Sydafrika ingen godkendte mejerier, hvorfor det var umuligt at eksportere til EF.

(3) Da godkendelsesproceduren er afsluttet, kan der nu eksporteres mejeriprodukter med oprindelse i Sydafrika til EF. For at udnytte kontingentet optimalt og for at undgå at måtte vente til andet halvår af 2002 med at lancere den anden ansøgningsperiode for næsten hele kontingentet, bør der uanset forordning (EF) nr. 2535/2001 for første halvår af 2002 lanceres en ny periode for alle ansøgere til at indgive importlicensansøgninger for den resterende mængde ost.

(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -

UDSTEDT FØLGENDE FORORDNING:

Artikel 1

1. Uanset artikel 6, artikel 14, stk. 1, og artikel 16, stk. 2, andet afsnit, i forordning (EF) nr. 2535/2001 kan der for perioden 1. januar til 30. juni 2002 indgives importlicensansøgninger for ost med oprindelse i Sydafrika i henhold til kontingent 09.4151 som omhandlet i del E i bilag I til nævnte forordning fra 1. til 10. marts 2002 for højst 2730 t.

2. Uanset artikel 12, stk. 2, i forordning (EF) nr. 2535/2001 kan enhver erhvervsdrivende, der har indgivet en importlicensansøgning i forbindelse med det kontingent, der er nævnt i stk. 1, i perioden 1. til 10. januar 2002, indgive en ny ansøgning i henhold til nærværende forordning.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 28. februar 2002.

På Kommissionens vegne

Franz Fischler

Medlem af Kommissionen

(1) EFT L 160 af 26.6.1999, s. 48.

(2) EFT L 193 af 29.7.2000, s. 10.

(3) EFT L 341 af 22.12.2001, s. 29.

(4) EFT L 268 af 14.9.1992, s. 1.

(5) EFT L 368 af 31.12.1994, s. 33.